Groot Honde van die Langpad. – Stories uit Rondebosch
Posted on January 2, 2018 by johminna
Groot Honde van die Langpad.
Ek en my Kamermaat hou van Langarm dans en Langpad ry.
Ongelukkig kry ons deesdae bitter min kans vir eersgenoemde – maar gelukkig doen ons nog steeds die Langpad ding. Min of meer so tweemaal per jaar vat ons die Langpad “Noorde” toe – aanvanklik maar vanaf Kaapstad met die N1 – maar die laaste jaar of drie gee ons voorkeur aan die ietwat langer roete deur die Klein Karoo via Graaff Reinet alvorens ons dan eers by Colesberg by die N1 aansluit vir die laaste trek tot in Jozie en SnorCity.
Dis n lang pad per motor en daar is baie tyd om met jou Reisgenoot te gesels, musiek te luister – of sommer net stil te wees en n slag introspeksie te doen. En in sulke stil tye kyk jy dalk met meer andag na die veranderende plantegroei en geografie en wonder jy bv wanneer het dit dan só lekker gereën in die Suid Vrystaat dat die Rooigras só mooi wuif in die Westewindjie?
Maar daar is ook ander waarnemings – Soos bv die geweldige toename die laaste dekade of drie van die groot Langpad vragmotors op ons Nasionale paaie ( en veral op die N 1 ) – die sg Groot Honde van die Langpad.
Soos ons dan die Langpaaie aangedurf het die laaste klompie jare het dit my almeer begin interresseer welke Fabrikate maak ons mee kennis op ons paaie – en later : watter Fabrikate maak die grootste segment uit van hierdie mark en hoe kompeteer die Internasionale Groot Hond vervaardigers om hierdie “been”?
En so – met ons terugrit end laasjaar besluit ek om vas te trap en met die hulp van my Navigator neffens my begin ons tel en rekord hou. Vanaf Johannesburg tot Colesberg is ongeveer 650km via die N1, en vandaar met die N9 tot Graaff Reinet ( waar ons gewoonlik oornag ) is n verdere 200km – n totaal dus van 850km.
Op voormelde roete tel ons dan in totaal 293 Eenhede wat 11 Fabrikate verteenwoordig en wel 8 oorspronklike Nasionaliteite ( sommige soos bv Renault is van oorsprong Frans maar mettertyd oorgeneem deur Volvo ) – en hier is n opsomming van ons bevindings :
1 Volvo is los voor as indiwiduele Handelsmerk met 81 Eenhede oftewel 27% van die mark
2 Mercedes Benz is met n kortkop Tweede : 65 Honde wat beteken 22% van die mark
3 Derde is weer n Sweed nl Scania met 61 Eenhede wat dus beteken 20% van die SA mark.
4 Hierna volg Freightliner ( oorspronklik n Amerikaner maar deesdae lid van die Mercedes stal ) met 26 Eenhede
5 In die Vyfde plek is MAN ( van oorsprong n Pruis en ook deesdae in die Mercedes stal ) met 22.
6 International van Amerika is Sesde met 12
7 Nissan UD ( oorspronklik n Japanees maar deesdae ook in die Volvo stal ) is Sewende met 11
8 Dan volg Iveco van Italië met 6
9 DAF van Nederland met 3
10 Nr 10 is Renault met 2
11 In plek Nr 11 is n ou bekende op ons paaie maar nuweling in die Groot Hond mark nl Volkswagen ook met 2.
Wat ons baie interressant gevind het is dat ons géén Oosterlinge ( Chinees, Suid Koreaans en Indies ) opgemerk het nie – wel heelwat in die middelklas vragmotorsegment soos Isuzu, Hino en Tata ( al drie wie ook groot is in die Motor, Vragmotor en Swaar konstruksiebedrywe ) maar duidelik nog nie hier by ons nie. Soos reeds gemeld het hierdie “studie” egter konsentreer op die Groot Honde van die Langpad.
En wat Nasionaliteite betref was Swede loshande voor met 47% van die mark ( bestaande uit Volvo, Renault en Nissan en sterk aangevul deur Scania )
Duitsland is Tweede met 30% bestaande uit die Mercedes konglomeraat ( wat MAN en Freightliner insluit ) plus die nuweling VOlkswagen
Amerika met International kom Derde in met n skamele 4% ( beslis nie America First soos Oom Donald dit wou sien!).
En my konklusie ?
Ons mag wel n Derde Wêreldse land wees – maar minstens wat die Langafstand vragvervoer betref is hierdie segment van ons mark na al die jare steeds Wes Europees gedrewe.
Die tyd sal leer tot hoe n mate dit in die toekoms sal verander – of dalk nie?
Maar vir die huidige is dít my storie vir hierdie keer.
Previous Article Platberg of Sponsberg?
Next Article Fonteine, Oseane ….. en dies meer.
One thought on “Groot Honde van die Langpad.”
Die groot honne is ook baie laaaank. Miskien laaang groooot honde?
Wat my ook opval is dat op sekere roetes daar “baie” groot honde van die dieseldfe maatskappy baie male op mekaar se hakke volg.